હાથમાં ધજા-પતાકાઓ, બેનરો, સૂત્રચારો અને ડીજે ના તાલે નદીના પ્રવાહની જેમ ઝડપભેર મગરવાડાથી ગલબાભાઈની જન્મભૂમિ નળાસર તરફ આગળ ધપી રહેલી પદયાત્રાનું માર્ગમાં પશુપાલકો દ્વારા ગલબાભાઈ અમર રહો ના નારા સાથે ઠેર ઠેર ઢોલ-નગારા શરણાઈઓ, કુમકુમ તિલક અને ફૂલહાર થી ભવ્ય સ્વાગત થઇ રહ્યું હતું. તો ટીંબાચૂડી અને માલોસણા ગામના ગ્રામજનો દ્વારા પદયાત્રાનું સામૈયું કરીને નાની સભાના સુંદર આયોજન થકી નાના ગામને મોટું ગૌરવ બક્ષ્યું હતું. કર્મશીલ ગલબાભાઈ નાનજીભાઈ પટેલના સત્કાર્યો પ્રતિ જાણે લોકલાગણીનો પડઘો પડી રહ્યો હતો.ગલબાભાઈ નાનજીભાઈ પટેલ એ કોઈ એક સમાજના નેતા ન હતા તે સર્વ સમાજના લોકસેવક હતા તે ખાસ યાદ રાખવું જરૂરી છે ખાસ કરીને ત્યારે કે જ્યારે તેમની જન્મ શતાબ્દીના વર્ષની ઉજવણીનો તેમના જન્મ દિવસ ૧૫.૦૨.૨૦૧૭થી પ્રારંભ થઇ રહ્યો છે.